<classify> WAAJIRI binafsi wanaomiliki zahanati, vituo vya afya na hospitali mkoani Morogoro wamedaiwa kunyanyasa wafanyakazi wao ikiwamo wanawake wenye kubeba ujauzito kuvunjwa mikataba yao na kuachishwa kazi.Kutokana na malalamiko hayo Chama cha Wafanyakazi wa Serikali na Afya Tanzania TUGHE mkoa humo kinajipanga kuwakabili waajiri hao wakorofi. Mwenyekiti wa Tughe mkoa wa Morogoro, Mohamed Simbeye alisema hayo kabla ya kumkaribisha Kaimu Katibu Tawala wa mkoa huo, Lucas Mwaisaka , kufungua mkutano wa utekelezaji wa kazi wa chama hicho uliofanyika juzi.Simbeye alisema : Baada ya kupokea malalamiko haya kwa sasa tutafanya mazungumzo na waajiri wao ili kuliweka jambo hilo sawa. Alisema kama waajiri hao wataendelea kukaidi maagizo ya chama hicho watawafikisha mahakamani waajiri hao. Naye mjumbe wa mkutano mkuu wa mkoa wa chama hicho, Frank Kibona alikifafanua zaidi alisema chama chao kitaanza kuonana na viongozi wao kuhakikisha wanawarejesha wafanyakazi na kuacha kuwanyanyasa kabla ya kuchukuliwa hatua nyingine za kisheria.Kwa upande wake Katibu wa mkoa wa Chama hicho, Sara Rwezaula alisema , pamoja mafanikio yaliyopatikana katika kipindi cha miaka miwili na nusu bado kuna ucheleweshaji mishahara ya watumishi hasa wa sekta binafsi za hospitali , watumishi kutokuwa na utayari wa kujiunga na chama na hilo linatokana na vitisho vya waajiri wao kutokukubali kuazishwa kwa matawi ya Tughe mahala pa kazi.  <topic>: kitaifa 